Document ID: 32000R2722

A Bizottság 2722/2000/EK Rendelete
(2000. december 13.)
a Halászati Orientációs Pénzügyi Eszköznek (HOPE) az akvakultúrában a patológiai kockázatok megszüntetéséhez történő hozzájárulása feltételeinek megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló, 1999. december 17-i 2792/1999/EK tanácsi rendeletre [1] és különösen annak 15. cikke (4) bekezdésére,
mivel:
(1) A 2792/1999/EK rendelet 15. cikke (3) bekezdésének g) pontja kifejezetten engedélyezi a Halászati Orientációs Pénzügyi Eszközből (HOPE) történő közösségi támogatást a patológiai kockázatok megszüntetéséhez az akvakultúrában. Ezért tehát lehetőség van a termelők kártalanítására a tenyésztett víziállatok levágásakor.
(2) A legutóbb az 1258/1999/EK rendelettel [2] módosított, az állat-egészségügyi kiadásokról szóló, 1990. június 26-i 90/424/EGK tanácsi határozat [3] 24. cikke megállapítja az állatbetegségek felszámolására és figyelemmel kísérésére szolgáló programokhoz a közösségi pénzügyi hozzájárulást meghatározó szabályokat, különös tekintettel arra, hogy a betegségnek szerepelnie kell a határozat mellékletében lévő jegyzékben, a levágási programot (a termelők esetleges kártalanításával együtt) jóvá kell hagynia a Bizottságnak, és a kiadások (a termelőknek nyújtott minden kártalanítást is ideértve) jogosultak lehetnek közösségi pénzügyi hozzájárulásra.
(3) A tenyésztett víziállatok vakcinázási kampányai kivételével, el kell kerülni az olyan helyzetet, amelyből kiindulva a 2792/1999/EK rendelet 15. cikke (3) bekezdése g) pontjának alkalmazása a 90/424/EGK határozat 24. cikke által megállapított eljárástól eltérő eljáráshoz és feltételekhez vezet.
(4) Ha az említett 24. cikk pénzügyi rendelkezései nincsenek összhangban a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletben [4] megállapított pénzügyi rendelkezésekkel, elő kell írni, hogy a rendelet továbbra is érvényes a HOPE-re.
(5) Továbbá meg kell tiltani az akvakultúrában a patológiai kockázatok megszüntetésére irányuló ugyanahhoz a rendszerhez tartozó közösségi támogatás halmozását.
(6) Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
(1) Ha a tagállam illetékes hatósága - az akvakultúrában a patológiai kockázatok megszüntetéséhez - a 2792/1999/EK rendelet 15. cikke (3) bekezdésének g) pontja szerint rendelkezik a HOPE által nyújtott közösségi pénzügyi hozzájárulásról, a 90/424/EGK határozat 24. cikkének vonatkozó rendelkezéseit kell alkalmazni.
(2) Az (1) bekezdést nem kell alkalmazni a tenyésztett víziállatok vakcinázási kampányai esetében.
(3) Az 1260/1999/EK rendelet III. címében megállapított, a strukturális alapokra vonatkozó pénzügyi rendelkezéseket továbbra is alkalmazni kell.
(4) A felszámolási projektekhez tartozó HOPE-támogatás nem halmozható más közösségi támogatással.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2000. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. december 13-án.

Labels: 15
6